Spelprogram help spelreëls vaslê in grondslagfase | News24
Spelprogram help spelreëls vaslê in grondslagfase
Talitha van der Walt, 'n Baaise sielkundige wat 'n program saamgestel het om kinders met spelling te help. Foto: DEON FERREIRA
MET lang werkure en groot druk om die pot aan die kook te hou, het ouers deesdae min tyd om hul kroos te leer spel.
En met die skoolleerplan wat ál groter word, het selfs onderwysers vandag hulp nodig om hul leerlinge se samestelling van woorde te poets.
Juis hierom het Talitha van der Walt, 'n Baaise sielkundige, 'n flink elektroniese spelprogram ontwikkel om sowel ouers as onderwysers te help.
Jy laai bloot die program op jou rekenaar en met die druk van 'n knoppie "praat" die "elektroniese onderwyser" jou speel-speel deur al die reëls en klanke.
Van der Walt, wie se Spoedleesboekies (1991) steeds in skole gebruik word, het die Spelpret Spelprogram, wat Donderdag bekend gestel is, juis vir leerlinge van gr. 3 tot gr. 5 en dié met fisieke gestremdhede geskryf.
"Ek het lank as opvoedkundige sielkundige en grondslagfase- en remediërende onderwyseres gewerk," het sy gesê. "Oor al die jare het ek die patroon, uitdagings en haakplekke oor en oor beleef. Dit word erger met die tonne werk wat kinders deesdae met die uitbreiding van die skoolleerplan in die grondslagfase moet baasraak. Daar is net nie meer tyd om vaslegging te doen nie. As jy die spelboompie nie op laerskool geplant kry nie, sal hy nooit groei nie."
Van der Walt het dié program aanmekaargesit met behulp van Ben du Plessis, die tegniese regisseur van die opvoedkundige program Thabang Thabong wat op SABC2 uitgesaai is. Du Plessis het die programmering van die program behartig en seker gemaak dat die instruksies eenvoudig genoeg is sodat kinders onafhanklik kan werk.
"Al wat 'n ma hoef te doen, is om die rekenaar aan te skakel voordat sy die stoof aansit," het Van der Walt verduidelik.
"Die meeste ouers kan hul kinders in gr. 1 en gr. 2 help as hulle met spel sukkel, maar van gr. 3 word die spelreëls en metodiek nogal ingewikkeld. Die program fokus op stewige metodes sodat die ­reëls baasgeraak word. Ek het tien jaar daaraan gewerk en dit was nogal 'n uitdaging om ál die tegnologiese nuwighede bymekaar te bring, maar hier is dit nou: 'n spel-hulpmiddel waarby ouer, onderwyser én leerling kan baat vind."